Saya mau tau Sajarah dari Jamban di Japang. Jelaskan dalam bahasa banjar

Kawasan pamukiman urang jaman Jomon babantuk nangkaya tapal kuda. Bagian tangah marupakan alun-alun wadah bakumpul, wan wadah pambuangan ratik adanya di sakuliling pamukiman. Matan panggalian arkéologi di wadah pambuangan ratik didapati koprolit (feses manusia wan kuyuk nang sudah mambatu), hingga kawa diambil kasimpulan urang jaman Jomon gin bahira di wadah pambuangan ratik.

Sistim parit sanitasi kamungkinan sudah dikanal urang jaman Yayoi (300 SM hingga 250 M). Sistim parit umumnya dipakai di pamukiman baukuran ganal, mungkin dipakai gasan jamban.

Badasarkan pahagaan di Sakurai, Prefektur Nara, jamban nang dilangkapi banyu mangalir kamungkinan sudah diulah tumatan awal abad ka-3. Kloset luang wadah bahira jua ditaliti ahli arkeologi di situs Istana Fujiwara nang andakannya di Kashihara, Prefektur Nara (indung banua kakaisaran matan 694 hingga 710. Bangunan bahtap gasan luang WC didiriakan di andakan tapisah matan wadah bagana.

Pada zaman Nara (710 hingga 784), di Nara indung banua Japang sudah dibangun sistim drainase banyu rigat, wan urang bahira lawan cara badangkak di atas parit nang libarnya 10–15 cm. Tatakan kayu nang disambat chu-gi dipakai nangkaya halnya kartas jamban. Pada masa-masa sabalumnya, rumput laut dipakai jua gasan mangalap limbah bahira, namun pada zaman Edo, urang Japang sudah mamakai kartas jamban matan washi. Di dairah pagunungan, tatakan kayu wan daun-daun ganal wayah itu dipakai bagai kartas jamban.

Jamban rancak dibangun di atas parit nang banyunya mangalir. Salah satu cuntuh matan jamban nang kawa mambilas saurang dihagaakan di Istana Akita. Jamban matan abad ka-8 ngini dibangun di atas aliran sungai nang diugahakan ka parit.

Walaupun rancak ditamuakan jamban lawan banyu mangalir, jamban nang dibangun hanya barupa luang jamban di tanah justru labih umum. Jamban nangkaya ini labih mudah dibangun wan hasilnya kawa dipakai sabagai pupuk. Wayah agama Buddha marupakan agama utama di Japang, binatang tarnak ditangati cagar kada dimakan sahingga kadada tahi binatang tarnak nang kawa dipakai sabagai pupuk kandang. Tahi urang sugih dijual lawan harga talarang maraga bubuhannya labih banyak makan makanan nang bagiji.

Babagai dokumén basajarah asal abad ka-9 baisi paraturan sahubungan pandirian sistim parit banyu barasih wan banyu rigat, wan rincian pasal tatacara pambuangan limbah jamban.

Narapidana harus diatur supaya mambarasihakan parit di Istana wan kantur-kantur pamarintah, wan jamban di timur wan barat pada sungsung hari imbah turun hujan pada malam hari sabalumnya.(Terjemahan dari hukum administrasi Ryo-no-shuge)

Badasarakan alasan sanitasi, bisnis panjualan tahi manusia sabagai pupuk magin jarang imbah Perang Dunia II. Pada waktu itu di Japang sudah dikanal pupuk matan bahan kimia, wan damini hanya 1% matan limbah jamban nang dipakai sabagai pupuk. Di bidang standar higiene, Japang jauh labih maju dibandingakan standar higiene di wadah-wadah lain, tautama di Eropa. Pada jaman bahula, pambuangan tahi manusia sudah diatur pamarintah di Japang, pahadangan di Eropa, banyu tahi dibuang kaitu haja matan rumah ka jalan-jalan. Urang Barat nang panambaian mailangi Edo damitu takjub lawan kuta nang manurut buhannya damintu barasih.

Di Okinawa, jamban dahulu andakannya di atas kandang babi, wan babi dibari makanan tahi manusia. Praktik ngini kada dibulihakan lagi wayah jaman pamarintah pandudukan Amirika Sarikat imbah Perang Dunia II maraga kada barasih.

Pada jaman Azuchi-Momoyama (1568 sampai 1600), sistim limbah "Parit Taiko" dibangun di sakuliling Istana Osaka, wan masih dipakai sampai damini. Sistim parit modern mulai dibangun pada 1884, ditandai lawan pambangunan parit matan batu bata wan keramik nang panambaian di Kanda, Tokyo. Sistim pamipaan wan sistim parit magin diluasakan imbah kajadian lindu basar Kanto gasan mancagah kajadian wabah panyakit amun lindu ganal kajadian pulang. Imbah itu, pambangunan parit hanyar digawiakan pulang imbah Perang Dunia II imbah adanya patumbuhan panduduk kuta nang laju. Hingga tahun 2000, sakitar 60% matan rumah-rumah di Japang tahubung lawan sistim limbah banyu rigat. Tanggal 10 September ditetapkan sebagai Hari Air Limbah di Jepang.

Kloset model Barat dan urinoir mulai dibangun di Japang pada awal abad ka-20, tapi hanyar dipinandui imbah Perang Dunia II tautama akibat pangaruh urang Amirika pada masa pandudukan. Pada 1977, tutal panjualan kloset duduk di Japang sudah malabihi tutal panjualan kloset badangkak. Parusahaan saniter pangganalnya di dunia, TOTO maminanduakan kloset dilangkapi bidet nang disambat Washlet pada tahun 1980.